remissie van dootslage
maximilian par la grace de dieu esleu empereur tousjours auguste roy de germanie
de hongrie dalmatie croatie etc et charles par la mesme grace archiducz
daustriche prince despaengnes de deux cecilles de jerusalem etc ducs de bourgogne
de lothier de brabant de stier de karente de carniole de lembourg de luxembourg et
de gelres contes de flandres de habsbourg de tyrol de phirrette de kieburg
dartois de bourgogne palatins de haynnaut de hollande de zeellande de namur
et de zuytphen marquis du saint empire et de burgauv lantgraves
delzate seigneurs de frize des marches de sclavonie de portenauw de salins
et de malines savoir faisons a tous presens et advenir nous avoir
receu lumble supplication de loys seigneur de renel contenant comment le
xvije jour du de juing ledit suppliant le seigneur de fallaix jaques de
lisques claude de bissy et leurs complices en notre ville de bruxelles
partirent du soir environ xj ou xij heures de lostel dudit de fallaix
en intention de aller passer temps en la maison dune femme publique
que len dit la grande hollandoise lez les estuves du pollepelle et
venans devant ladite maison hurterent a la porte dicelle et
requirent y entrer aquoy ladite hollandoize respondy quilz
ny entreroient et ledit remonstrant et ses complices dirent que dont
romperoient ils ladite porte et pour ce faire lapprocherent mais
ilz oyrent bruyt daucuns compaignons estans ou baz de ladite
maison qui monterent en hault lesquelz tost aprez ou
aucun deulx jetterent pierres apres icelui remonstrant et
sesdits complices et firent leur effort de les touchier et bleschier
a loccasion de quoy ung nomme tristram serviteur dudit seigneur de
fallaix savanca donner ung cop de pit contre ladite porte
sans la rompre et lors ledit seigneur de fallaix recouvra contre
ladite porte qui estoit coppee par le mylieu et lentreouvrit
de sorte que ung homme en se mectant sur ses mains
y povoit entrer sy savanca ledit remonstrant et y entra
et y trouva ung des compaignons de dedens ja dessendu
pour deffendre ladite porte lequel pour ce faire rua ung coup
aprez ledit renel remonstrant lequel il failly et lors ledit
remonstrant pour la seurette de sa personne rua aprez lautre
et le toucha mais il ne scet en quel lieu et lors sescrya
ledit compaignon disant monseigneur lescuier pardonnez moy mais
en ce disant il empoigna ledit remonstrant par le coullet que lors
icelluy remonstrant pour sa seurette comme dessus lembracha et
le getta sur ung bancq ce compaignon se releva et de
rechief sailly ou col dudit remonstrant et lors ledit remonstrant
pour sen deffendre lui donna anicoires ung coup de dage sans
bonnement aussy savoir en quel lieu ce compaignon lors querant
senscaper sailly de la maison et le rencontra le seigneur de lisques
lequel aiant oy le debat du remonstrant et ne savoit comme il
luy estoit donna a ce compaignon ung coup de rapierre
le remonstrant meu de chaleur monta en hault pour
savoir qui estoient les aultres qui leur avoient jette de pierres
et trouva ung aultre compaignon avec trois femmes
communes auquel ledit remonstrant se parforcha donner de sa
dage a quoy il fally au moyen de ce que le compaignon
se jetta le val de la montee et le rencontra le seigneur de
lisques qui rua aprez luy ne scet sil le toucha et puis
le trouva le seigneur de fallaix lequel luy rua deux coupz de
taille de sa dage et ung cop destocq sans savoir a la
verite sil le blescha ne en quel endroit et ainsy que
byssy pensoit entrer en ladite maison le premier compaignon
qui avoit este bleschie le hurta si rudement quil le desmarcha
deux ou trois pas et que ledit compaignon mesmes en tomba
et ne luy feist ledit byssy riens mais entra en ladite maison
et venant aux degrez pour suyr les dessus nommez trouva
le second compaignon qui le requist le laisser passer ce quil
feist puis rencontra ce compaignon ung benedictus le
sauvaige serviteur dudit byssy lequel semblablement le laissa
passer et tost aprez entendirent ledit remonstrant et
ses complices que lung de ces compaignons bleschies nomme
jennin de mol filz de loste du poncelet dudit bruxelles
termina de vie par mort dont ledit remonstrant a este et
est amerement deplaisant et doubtant rigeur de justice
il sest absente de notre dite ville de bruxelles et pays de
brabant ou il nozeroit retourner ains conviendroit
audit seigneur de renel laisser ses parens et amis et aussy
a son grant regret notre service comme il dist est se notre grace
ne luy est sur ce impartie dont attendu ce que dist est
et que par infortune et non de propoz delibere ledit meschief
est advenu et que en aultres choses jusques confidences dudit
ores ledit suppliant est bien renomme et n avoit commis cas
deshonneste il nous a tres humblement supplie et requis
pour ce est il que nous ces choses considerees audit loys
de renel suppliant inclinans a sa dicte requeste avons ou cas
dessusdit quite remis et pardonne quittons remectons et pardonnons de grace
espcial par ces presentes le cas et homicide dessuz declaire ensemble
toute peyne amende et offence corporele criminele et civile
en quoy pour raison et a loccasion dicelluy cas il peult avoir offence
et estre encourrus envers nous et justice et lavons quant
a ce remis et restitue remettons et restituons a ses bonne
fame et renommee au pays et a ses biens non confisquez saucuns
en a tout ainsy qul estoit auparavant ladvenue dudit cas
en imposant sur ce scilence perpetuele a notre procureur general en
brabant et a tous noz officiers quelzconques satisfaction
faicte a partie interessee premierement et avant tout euvre
se faicte nest et elle y chiet civilement tant seulement sy donnons
en mandement a nos amez et feaulz le chancellier et gens de
notre conseil en brabant qui appelle ceulx qui pour ce feront a appeler
ils procedent bien et deuement a la verificacion et interinement
de cesdites presentes et ce fait ilz et tous aultres noz officiers et
justiciers quelzconques cui ce regardera ou leurs lieutenants
et chacun deulx endroit soy et si comme a luy appartiendra facent
seuffrent et laissent ledit suppliant de notre presente grace et remission
ensamble de tout le contenu en cesdites presentes selon et par la
maniere dicte plainement paisiblement et perpetuelement joyr
et user sans leur faire mettre ou donner ne souffrir
estre fait mis ou donne ores ne ou temps advenir aucun
destourbier ou empeschement au contraire ains se soy corps
ou ancuns de ses biens sont ou estoient pour ce prins saisiz
arrestez ou empeschez les mettent ou facent mectre tantost
et sans delay a plaine et entiere delivrance car ainsy nous
plaist il et affin que ce soit chose ferme et estable a tousjours
avons ces presentes fait seeller de notre seel sauf toutesvoyes
en autres choses notre droit et autruy en toutes donne
en notre cite d ausbourch le xxviije jour du mois de juing
lan de grace mcincqcens et dix et des regnes de nous
empereur assavoir de germanie le xxve et de hongrie etc le xxje
et ainsy avoit escript sur le reploy par lempereur et monseigneur
larchiduc et signe h de hane et encoires visa et
sigillata de expresse mandato domini imperatores
collationne a l’original
par moy
n. strate $$